CELEX: 32018D0115
Language: sk
Date: 2018-01-24 00:00:00
Title: Vykonávacie rozhodnutie Komisie (EÚ) 2018/115 z 24. januára 2018, ktorým sa mení vykonávacie rozhodnutie (EÚ) 2016/413, ktorým sa určuje lokalizácia pozemnej infraštruktúry systému zriadeného v rámci programu Galileo a ktorým sa prijímajú opatrenia potrebné na zabezpečenie jej fungovania, a o zrušení vykonávacieho rozhodnutia 2012/117/EÚ, pokiaľ ide o lokalizáciu strediska na monitorovanie bezpečnosti systému Galileo (Text s významom pre EHP )

25.1.2018   
            
            
               SK
            
            
               Úradný vestník Európskej únie
            
            
               L 20/14
            
         VYKONÁVACIE ROZHODNUTIE KOMISIE (EÚ) 2018/115
   z 24. januára 2018,
   ktorým sa mení vykonávacie rozhodnutie (EÚ) 2016/413, ktorým sa určuje lokalizácia pozemnej infraštruktúry systému zriadeného v rámci programu Galileo a ktorým sa prijímajú opatrenia potrebné na zabezpečenie jej fungovania, a o zrušení vykonávacieho rozhodnutia 2012/117/EÚ, pokiaľ ide o lokalizáciu strediska na monitorovanie bezpečnosti systému Galileo
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1285/2013 z 11. decembra 2013 o zriadení a využívaní európskych systémov satelitnej navigácie, ktorým sa ruší nariadenie Rady (ES) č. 876/2002 a nariadenie Európskeho parlamentu a Rady (ES) č. 683/2008 (1), a najmä na jeho článok 12 ods. 3 písm. c),
   keďže:
   
               (1)
            
            
               V prílohe k vykonávaciemu rozhodnutie Komisie (EÚ) 2016/413 (2) sa predpokladá, že stredisko na monitorovanie bezpečnosti systému Galileo (GSMC) je rozdelené do dvoch lokalít a postupne sa buduje vo Francúzsku a v Spojenom kráľovstve.
            
         
               (2)
            
            
               Spojené kráľovstvo 29. marca 2017 oznámilo Európskej rade svoj úmysel vystúpiť z Únie podľa článku 50 Zmluvy o Európskej únii. Z dôvodov, ktoré súvisia s bezpečnosťou Únie a jej členských štátov, a najmä s ohľadom na pravidlá ochrany utajovaných skutočností a vývozné obmedzenia na šifrovacie zariadenia a technológie PRS by sa stredisko GSMC malo nachádzať na území členského štátu Únie.
            
         
               (3)
            
            
               Európska rada vo svojich usmerneniach prijatých 29. apríla 2017 v nadväznosti na oznámenie Spojeného kráľovstva uviedla, že otázka budúceho sídla zariadení v EÚ, ktoré sa nachádzajú v Spojenom kráľovstve, by mala byť vyriešená rýchlo a že je potrebné uľahčiť ich premiestnenie. Preto je potrebné bezodkladne zabezpečiť premiestnenie strediska GSMC zo Spojeného kráľovstva na územie iného členského štátu Únie.
            
         
               (4)
            
            
               Komisia v dôsledku toho na základe článku 12 nariadenia (EÚ) č. 1285/2013 vyhlásila otvorené a transparentné výberové konanie na stanovenie nového sídla strediska GSMC, ktoré sa doteraz nachádzalo v Spojenom kráľovstve. Toto konanie sa uskutočnilo v dvoch fázach, keďže Komisia najprv zaslala členským štátom výzvu na vyjadrenie záujmu a následne v druhom kroku vyzvala členské štáty, aby predložili podrobné návrhy.
            
         
               (5)
            
            
               Na základe postupu hodnotenia vyplynulo, že podľa použitých hodnotiacich kritérií je najlepší návrh Španielska, a to z týchto dôvodov: vhodnosť navrhovaného technického riešenia pre poskytovanie zariadení a služieb nevyhnutných pre prevádzku strediska, presné určenie a riadenie rizík, najmä rizík súvisiacich s bezpečnosťou a časovými požiadavkami, prijatie podmienok dohody, ktorá má byť uzatvorená s Komisiou, zo strany Španielska a priznanie dodatočných výhod, stupeň podrobnosti a transparentnosti opisu nákladov na výstavbu a prevádzku strediska, finančné podmienky návrhu výhodné pre rozpočet Únie. Preto je vhodné vybrať návrh Španielska.
            
         
               (6)
            
            
               Stredisko by malo byť zriadené v marci 2018 s obmedzenými kapacitami, aby bolo čo najrýchlejšie schopné prevádzky ako podporné stredisko pre hlavné stredisko umiestnené vo Francúzsku, a malo by dosiahnuť plnú funkčnosť v marci 2019. Malo by takisto byť predmetom dohody o zriadení so Španielskom.
            
         
               (7)
            
            
               Príloha k vykonávaciemu rozhodnutiu (EÚ) 2016/413 by sa mala zodpovedajúcim spôsobom zmeniť.
            
         
               (8)
            
            
               Takisto je potrebné zmeniť text prílohy k vykonávaciemu rozhodnutiu (EÚ) 2016/413 tak, aby zohľadňovala dokončenie zriaďovania strediska na monitorovanie bezpečnosti systému Galileo vo Francúzsku v roku 2017.
            
         
               (9)
            
            
               Opatrenia stanovené v tomto rozhodnutí sú v súlade so stanoviskom výboru zriadeného podľa článku 36 ods. 1 nariadenia (EÚ) č. 1285/2013,
            
         PRIJALA TOTO ROZHODNUTIE:
   Článok 1
   V prílohe k vykonávaciemu rozhodnutiu (EÚ) 2016/413 v riadku týkajúcom sa strediska na monitorovanie bezpečnosti systému Galileo (GSMC) sa v kolónke „Lokalizácia a opatrenia na zriadenie na zabezpečenie fungovania“ vety „Bezpečnostné stredisko systému Galileo, rozdelené do dvoch lokalít, sa postupne zriaďuje vo Francúzsku a v Spojenom kráľovstve. Jeho zriaďovanie sa začalo v roku 2013 a malo by sa ukončiť v roku 2017. Bolo predmetom dohody podpísanej v roku 2013 s Francúzskom a Spojeným kráľovstvom.“ nahrádzajú vetami „Bezpečnostné stredisko systému Galileo, rozdelené do dvoch lokalít, sa zriaďuje vo Francúzsku a v Španielsku. Zriaďovanie vo Francúzsku bolo dokončené v roku 2017 a bolo predmetom dohody podpísanej s Francúzskom v roku 2013. Zriaďovanie v Španielsku sa začne v marci 2018 s obmedzenými kapacitami, a malo by byť úplne dokončené v marci 2019. Malo by takisto byť predmetom dohody o zriadení so Španielskom, ktorá bude podpísaná v roku 2018.“
   Článok 2
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      V Bruseli 24. januára 2018
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 347, 20.12.2013, s. 1.
   
      (2)  Vykonávacie rozhodnutie Komisie (EÚ) 2016/413 18. marca 2016, ktorým sa určuje lokalizácia pozemnej infraštruktúry systému zriadeného v rámci programu Galileo a ktorým sa prijímajú opatrenia potrebné na zabezpečenie jej fungovania, a o zrušení vykonávacieho rozhodnutia 2012/117/EÚ (Ú. v. EÚ L 74, 19.3.2016, s. 45).